
[bookmark: _Hlk233635876][bookmark: _Hlk233636306]Cu privire la aprobarea Regulamentului 
privind declararea si verificarea valorii în vamă
a mijloacelor de transport auto la import



În temeiul art.6 alin.(9) lit.g) din Legea cu privire la Serviciul Vamal nr.302/2017 (Monitorul Oficial al Republicii Moldova, 2018, nr.68-76, art.143), cu modificările ulterioare, art. 80 alin.(4) din Codul vamal nr.95/2021(Monitorul Oficial al Republicii Moldova, 2021, nr.219-225, art.238), cu modificările ulterioare și intru asigurarea executării pct.931 din Regulmentul de punere în aplicare a Codului vamal, aprobat prin Hotărîrea Guvernului nr.92/2023 (Monitorul Oficial al Republicii Moldova, 2023, nr.93-96, art.193), cu modificările ulterioare,
ORDON:
1. Se aprobă Regulamentul privind declararea si verificarea valorii în vamă a mijloacelor de transport auto la import, conform anexei.
2. Responsabilitatea pentru executarea prevederilor prezentului ordin se pune în sarcina şefilor birourilor vamale. 
3. Controlul asupra executării prezentului ordin se pune în sarcina Departamentului venituri şi control vamal. 
4. Prezentul ordin se publică în Monitorul Oficial al Republicii Moldova și intră în vigoare la data de 1 ianuarie 2027.


Director                                                                                 Radu VRABIE











Anexă 
La ordinul nr.____din ____2026

Regulament 
privind declararea și verificarea valorii în vamă a
mijloacelor de transport auto la import

Capitolul I
Dispoziții generale

1. Prezentul Regulament stabilește procedura de declarare și verificare a valorii în vamă a mijloacelor de transport auto introduse pe teritoriul vamal al Republicii Moldova în vederea plasării sub regimul vamal de punere în liberă circulație.
2. Scopul prezentului Regulament este asigurarea aplicării uniforme, transparente și previzibile a prevederilor legale privind declararea, determinarea și verificarea valorii în vamă a mijloacelor de transport auto.
3. În sensul prezentului Regulament, se utilizează următorii termeni:
Cod - Codul vamal nr.95/2021;
[bookmark: _Hlk234575947]Regulament de punere în aplicare a codului vamal – Regulamentul de punere în aplicare a Codului vamal nr.95/2021, aprobat prin Hotărârea Guvernului nr.92/2023;
Catalog – catalogul de prețuri al mijloacelor de transport prevăzut la pct. 93¹ din Regulamentul de punere în aplicare a Codului vamal.
4. Regulamentul se aplică mijloacelor de transport auto noi și/sau foste în folosință, remorcilor și semiremorcilor, motocicletelor, autovehiculelor cu utilizări speciale.
5. În sensul prezentului Regulament, următoarele noțiuni semnifică:
	mijloace de transport auto  - mărfurile clasificate, după caz, la pozițiile tarifare 8701, 8702, 8703, 8704, 8705, 8711 și 8716 din Nomenclatura combinată a mărfurilor, aprobată prin Legea nr.172/2014.
	mijloc de transport auto nou – mijloc de transport auto, care potrivit documentelor prezentate nu a fost  înmatriculat permanent  pîna la data acceptării declarației vamale;
	mijloc de transport auto fost în folosință – mijloc de transport auto care nu întrunește criteriile pentru calificarea drept mijloc de transport auto nou;
	mijloc de transport auto avariat – mijloc de transport auto care prezintă deteriorări fizice sau tehnice produse ca urmare a unui accident, a unui eveniment asigurat, a unei defecțiuni majore ori a altor circumstanțe care afectează starea tehnică, funcționalitatea sau valoarea acestuia;
	valoare de tranzacție – prețul efectiv plătit sau de plătit pentru mijlocul de transport auto vândut pentru export către teritoriul vamal al Republicii Moldova, ajustat, dacă este cazul, potrivit prevederilor Codului;
	intermediar auto – persoană fizică sau juridică ce intermediază vânzarea unui mijloc de transport auto între cumpărător și vânzătorul efectiv;
	platformă online de vânzare sau licitație auto – platformă electronică prin intermediul căreia sunt vândute mijloace de transport auto prin anunțuri directe, licitații sau alte mecanisme de vânzare;
	preț uzual – valoare de referință aferentă unui mijloc de transport auto, determinată potrivit criteriilor prevăzute la pct. 93¹ din Regulamentul de punere în aplicare a Codului vamal.
	valoare provizorie – valoarea determinată prin aplicarea prețului uzual, în scopul constituirii garanției suficiente. 
Capitolul II
Declararea valorii în vamă și documentele justificative

6. Mijloacele de transport auto introduse pe teritoriul vamal al Republicii Moldova în vederea punerii în liberă circulație se declară prin depunerea declarației vamale standard H1 (în continuare – DVI), în condițiile stabilite de legislația vamală.
7. DVI se completează și se procesează în format electronic în Sistemul Informațional Integrat Vamal (SIIV), conform Normelor tehnice privind cerințele în materie de date pentru completarea declarației vamale, aprobate prin Ordinul directorului Serviciului Vamal nr. 563-O/2023 (Monitorul Oficial, 2023, nr.527-531, art.1324), cu modificările ulterioare și Normelor tehnice de procesare a declarației vamale, aprobate prin Ordinul directorului Serviciului Vamal nr.562-O/2023 (Monitorul Oficial, 2023, nr.527-531, art.1323), cu modificările ulterioare.
8. La declararea mijlocului de transport auto, în scopul determinării valorii în vamă, declarantul prezintă, după caz, următoarele documente:
8.1. factura comercială;
8.2. factura proformă, dacă există;
8.3. contractul de vânzare-cumpărare, dacă există;
8.4. dovada plății efective pentru mijlocul de transport auto, inclusiv ordin de plată, extras bancar, dovada plății prin card sau alt document echivalent;
8.5. documentele de transport în funcție de modul de transportare;
8.6. documente justificative privind cheltuielile de transport, inclusiv contractul de transport, factura pentru serviciile de transport, polița de asigurare, după caz, sau alte documente echivalente;
8.7. certificatul de înmatriculare, documentul de proprietate (Certificate of Title), cartea de circulație sau alt document care confirmă datele tehnice și/sau dreptul de proprietate asupra mijlocului de transport auto;
8.8. documente emise de platforma de licitație privind adjudecarea și vânzarea mijlocului de transport auto, inclusiv factura, certificatul de vânzare (Bill of Sale/Certificate of Sale) sau alt document echivalent, după caz;
8.9. raport tehnic, raport de constatare a daunelor, raport privind starea mijlocului auto, raport al companiei de asigurări sau alte documente privind starea tehnică, emise în țara de expediție, în cazul mijloacelor de transport auto avariate;
8.10. documente privind reparațiile efectuate după vânzare, dar anterior importului, inclusiv facturi, dovezi de plată și fotografii realizate înainte și după reparație;
8.11. corespondența comercială dintre cumpărător, vânzător, intermediar sau platforma de vânzare;
8.12. documente care confirmă existența unor condiții comerciale specifice care au influențat prețul declarat, cum ar fi licitații cu preț redus, loturi lichidate, vânzări forțate, preluări de stocuri sau alte situații similare;
8.13. documente emise de producător sau dealer autorizat privind anul de fabricație, nivelul de echipare, tipul de propulsie sau alte specificații tehnice, după caz;
8.14. alte documente justificative relevante, deținute de declarant.

Capitolul III
Tranzacții prin intermediari, licitații și alte situații specifice 

9. În cazul în care vânzarea pentru export a mijlocului de transport auto se realizează cu participarea unui intermediar auto, în vederea confirmării valorii în vamă declarate și a trasabilității tranzacției, declarantul prezintă, după caz, documentele emise de vânzătorul efectiv, casa de licitații, compania de asigurări, dealerul ori de o altă persoană implicată în tranzacție.
10. În cazul în care cumpărătorul efectuează către intermediar, în legătură cu vânzarea mijlocului de transport auto, plăți suplimentare, cum ar fi: comisioane, taxe de brokeraj, taxe de procesare, etc, acestea se includ în valoarea în vamă în măsura în care fac parte din prețul efectiv plătit sau de plătit, potrivit pct. 61 din Regulamentul de punere în aplicare a codului vamal, ori constituie elemente de ajustare prevăzute la art. 74 din Cod.
11.  Pentru mijloacele de transport auto vândute prin licitație, declarantul prezintă, după caz, documentele emise în legătură cu licitația, care permit identificarea lotului și a vânzătorului, confirmarea prețului de adjudecare, precum și verificarea stării tehnice și a dreptului de proprietate asupra mijlocului de transport auto.
12. Pentru mijloacele de transport auto vândute în stare avariată, valoarea declarată se verifică pe baza documentelor comerciale și, după caz, a documentelor de licitație, a rapoartelor privind starea tehnică, a fotografiilor și a altor informații relevante privind gradul avarierii și influența acesteia asupra prețului declarat. 
13. Starea de avariere declarată se ia în considerare la verificarea valorii declarate în măsura în care este susținută prin documente justificative, informații disponibile, rezultatele controlului fizic sau alte dovezi relevante.
14. În cazul în care, după vânzare, dar anterior importului, mijlocul de transport auto a fost reparat parțial sau integral, valoarea declarată se verifică în raport cu prețul de vânzare, costurile reparațiilor efectuate, starea mijlocului de transport auto la momentul importului și documentele justificative prezentate în acest sens.
15. În cazul mijloacelor de transport auto dobândite prin donație, livrare cu titlu gratuit ori prin alte operațiuni fără plată, inclusiv transferuri fără plată între rude sau între persoane afiliate, metoda valorii de tranzacție prevăzută la art. 72 alin. (1) din Cod nu se aplică, deoarece nu există o vânzare pentru export către teritoriul vamal. În aceste situații, valoarea în vamă se determină prin aplicarea succesivă a metodelor prevăzute la art. 80 din Cod.

Capitolul IV
Determinarea și verificarea valorii în vamă

16. Verificarea corectitudinii determinării valorii în vamă declarate se efectuează, în conformitate cu pct. 95¹ din Regulamentul de punere în aplicare a Codului vamal, în baza evaluării riscurilor, prin efectuarea controlului documentar și, după caz, a controlului fizic al mijlocului de transport auto.
17. În conformitate cu pct. 60 din Regulamentul de punere în aplicare a Codului vamal, valoarea de tranzacție a mijloacelor de transport auto vândute pentru export către teritoriul vamal se determină la momentul acceptării DVI, pe baza vânzării care a avut loc imediat înainte de introducerea acestora pe teritoriul vamal. La verificarea valorii declarate se iau în considerare circumstanțele acestei vânzări, documentele prezentate de declarant și informațiile disponibile Serviciului Vamal.
18. Valoarea în vamă a mijloacelor de transport auto se determină potrivit metodelor de evaluare prevăzute de Cod, cu aplicarea prioritară a metodei valorii de tranzacție, în condițiile art. 72 din Cod.
19. La determinarea valorii de tranzacție, la prețul efectiv plătit sau de plătit se adaugă, dacă nu sunt deja incluse în acesta, elementele prevăzute la art. 74 din Cod, inclusiv, după caz, cheltuielile de transport și asigurare până la locul de introducere pe teritoriul vamal, precum și costurile de încărcare, descărcare și manipulare aferente transportului.
20. Metoda valorii de tranzacție se aplică atunci când documentele și informațiile prezentate confirmă prețul efectiv plătit sau de plătit și condițiile vânzării.
21. La aplicarea metodei valorii de tranzacție se verifică dacă există restricții privind dispunerea sau utilizarea mijlocului de transport auto, condiții ori prestații de care depind vânzarea sau prețul, precum și relații între cumpărător și vânzător care influențează prețul, în condițiile prevăzute la art. 72 alin. (3) din Cod.
22. Indicatori privind riscul de subevaluare pot constitui:
22.1. declararea unui preț semnificativ inferior prețului uzual;
22.2. neprezentarea dovezii plății efective;
22.3. discrepanțe între factură, dovada plății, documentele de transport și actele de proprietate;
22.4. facturi incomplete, contradictorii, modificate sau cu elemente neclare;
22.5. utilizarea intermediarilor fără prezentarea documentelor vânzătorului efectiv;
22.6. imposibilitatea corelării lotului de licitație cu factura sau cu dovada plății;
22.7. neconcordanțe privind VIN-ul, anul de fabricație, modelul, kilometrajul, motorizarea, nivelul de echipare sau starea tehnică;
22.8. diferențe între starea tehnică declarată și cea constatată la controlul fizic;
22.9. neprezentarea documentelor privind reparațiile invocate;
22.10. existența unor condiții comerciale speciale insuficient documentate;
22.11. alți indicatori de risc, în funcție de natura și specificul tranzacției.
23. Diferența dintre valoarea declarată și prețul uzual nu constituie, prin ea însăși, temei pentru neacceptarea valorii de tranzacție declarate. O diferență semnificativă poate constitui indicator de risc și se examinează în coroborare cu documentele și informațiile prezentate, explicațiile declarantului și circumstanțele tranzacției.
24. În cadrul controlului documentar, se verifică concordanța datelor înscrise în DVI cu documentele și informațiile prezentate, luându-se în considerare, după caz, următoarele aspecte: 
a) identitatea vânzătorului, cumpărătorului și, după caz, a intermediarului;
b) data facturii, data plății și data transportului;
c) termenii comerciali de livrare;
d) marca, modelul, anul de fabricație, versiunea, motorizarea, tipul de combustibil, cutia de viteze și nivelul de echipare;
e) numărul de identificare (VIN)/șasiu;
f) kilometrajul declarat;
g) starea tehnică declarată;
h) prețul facturat și eventualele reduceri, comisioane, taxe sau costuri suplimentare;
i) concordanța dintre prețul facturat și dovada plății.
25. În cazul în care este necesară verificarea concordanței dintre datele declarate, documentele prezentate și caracteristicile reale ale mijlocului de transport auto, se poate efectua controlul fizic al acestuia. Controlul fizic poate viza, după caz, numărul de identificare (VIN)/șasiu, starea tehnică, gradul de avariere, kilometrajul, dotările, accesoriile și alte caracteristici relevante. Rezultatele controlului fizic se consemnează în actul de inspecție, cu anexarea la DVI a fotografiilor confirmative.
26. În cazul în care prețul declarat este influențat de avarii, defecțiuni, lipsa unor componente, vânzări forțate, lichidări de stoc sau alte condiții speciale, DVI este însoțită de documente și informații care confirmă circumstanțele invocate și influența acestora asupra prețului declarat. Circumstanțele respective se iau în considerare la verificarea valorii declarate în măsura în care sunt susținute prin documente justificative sau alte dovezi relevante.
27. În lipsa documentelor justificative, deficiențele tehnice invocate pot fi luate în considerare în măsura în care sunt constatate în cadrul controlului fizic al mijlocului de transport auto și consemnate în actul de inspecție, cu anexarea la DVI a fotografiilor relevante.
28. În cazul constatării unor îndoieli întemeiate privind valoarea în vamă declarată, Serviciul Vamal, în conformitate cu art. 73 alin. (1) din Cod, solicită declarantului documente sau informații suplimentare, prin consemnarea acestora în actul de inspecție, care se aduce la cunoștința declarantului. Concomitent, se informează declarantul referitor la dreptul de plasare în liberă circulație a mărfurilor cu constituirea unei garanții, în conformitate cu art.184 alin.(4) din Cod.
29. Documentele și informațiile suplimentare se prezintă în termenul stabilit la pct.95³ din Regulamentul de punere în aplicare a Codului vamal. Prezentarea acestora se consemnează în actul de inspecție, iar documentele prezentate suplimentar se anexează electronic la DVI.
30. Documentele și informațiile prezentate se examinează în termenul prevăzut la pct. 95⁴ din Regulamentul de punere în aplicare a Codului vamal. Dacă acestea înlătură îndoielile constatate, valoarea declarată se acceptă, cu consemnarea corespunzătoare în actul de inspecție.
31. În cazul în care documentele și informațiile solicitate nu sunt prezentate ori nu înlătură îndoielile privind valoarea în vamă declarată, în conformitate cu art. 73 alin. (2) din Cod, valoarea în vamă nu poate fi determinată prin metoda valorii de tranzacție.
32. În cazul în care valoarea în vamă nu poate fi determinată prin metoda valorii de tranzacție, se stabilesc motivele care pot sta la baza neacceptării valorii de tranzacție declarate și se determină valoarea în vamă prin aplicarea succesivă a metodelor prevăzute la art. 80 din Cod.
33. Înainte de adoptarea unei decizii nefavorabile, motivele care pot sta la baza neacceptării valorii de tranzacție declarate, precum și valoarea în vamă determinată potrivit art. 80 din Cod, se comunică declarantului prin actul de inspecție. Concomitent, în conformitate cu art. 15 alin. (8) din Cod, declarantul este informat despre dreptul la replică.
34.  În termenul prevăzut la art. 15 alin. (8) din Cod, declarantul poate prezenta punctul său de vedere asupra motivelor comunicate și a valorii în vamă determinate potrivit art. 80 din Cod. Replica se motivează și se susține, după caz, prin documente, informații sau alte probe relevante.
35. Exercitarea dreptului la replică se consemnează în actul de inspecție prin înscrierea de către declarant a mențiunii „drept la replică exercitat”, confirmată prin semnătura acestuia. Argumentele, documentele, informațiile și alte probe prezentate în cadrul dreptului la replică se examinează înainte de adoptarea deciziei privind valoarea în vamă, iar documentele prezentate suplimentar se anexează electronic la DVI.
36. Argumentele și probele prezentate în cadrul dreptului la replică se examinează în raport cu motivele comunicate și cu valoarea în vamă determinată. Dacă acestea înlătură motivele care pot sta la baza neacceptării valorii de tranzacție declarate, valoarea declarată se acceptă. În caz contrar, valoarea în vamă determinată se menține sau, după caz, se revizuiește, iar decizia privind valoarea în vamă se adoptă în mod corespunzător.
37.  În cazul în care declarantul nu își exercită dreptul la replică în termenul prevăzut la art. 15 alin. (8) din Cod, acest fapt se consemnează în actul de inspecție prin mențiunea „drept la replică neexercitat”, după care, pe baza constatărilor și informațiilor disponibile, se adoptă decizia privind valoarea în vamă, care se aduce la cunoștința declarantului.
38. În cazul în care se solicită plasarea mijlocului de transport auto în liberă circulație cu constituirea unei garanții suficiente, aceasta se efectuează în condițiile art. 184 alin. (4) din Cod. În acest scop se stabilește o valoare provizorie, iar garanția acoperă diferența dintre cuantumul drepturilor de import calculat potrivit datelor declarate și cuantumul care ar putea deveni exigibil în final.
39. În situația prevăzută la pct. 38, documentele și informațiile suplimentare solicitate pentru confirmarea valorii în vamă declarate se prezintă în termen de 30 de zile de la validarea DVI. În același termen, declarantul poate prezenta și alte documente sau informații pe care le consideră relevante. 
40. În conformitate cu pct. 95⁷ din Regulamentul de punere în aplicare a Codului vamal, după examinarea documentelor și informațiilor prezentate potrivit pct. 39, dacă îndoielile privind valoarea în vamă declarată sunt înlăturate, aceasta se acceptă, cu consemnarea corespunzătoare în actul de inspecție. Dacă îndoielile nu sunt înlăturate, se aplică prevederile pct. 32–37.
41. Dacă documentele și informațiile solicitate nu sunt prezentate în termenul prevăzut la pct. 39, se aplică metodele de determinare a valorii în vamă pe baza informațiilor disponibile. În cazul în care valoarea provizorie nu se modifică, aceasta poate avea caracter definitiv, iar operațiunea de punere în liberă circulație se consideră încheiată, în condițiile pct. 95¹⁰ din Regulamentul de punere în aplicare a Codului vamal.
42. După adoptarea deciziei privind valoarea în vamă, garanția constituită se regularizează în funcție de rezultatul examinării și de valoarea în vamă stabilită.
43. Determinarea valorii în vamă prin metodele secundare se efectuează cu respectarea ordinii și condițiilor prevăzute la art. 80 din Cod.
44. Metodele valorii de tranzacție a mărfurilor identice sau similare, prevăzute la art. 81 din Cod, se aplică atunci când există date suficiente, verificate și comparabile privind mijloace de transport auto identice sau similare, a căror valoare în vamă a fost determinată și acceptată de Serviciul Vamal în baza valorii de tranzacție. La stabilirea comparabilității se iau în considerare, după caz, marca, modelul, anul fabricării, caracteristicile tehnice, kilometrajul și nivelul de echipare. În lipsa datelor necesare aplicării acestor metode, se procedează la determinarea valorii în vamă în baza metodei valorii prețului unitar.
45. În cadrul metodei valorii prețului unitar, prevăzute la art. 82 din Cod, valoarea în vamă se determină pornind de la prețul la care mijlocul de transport auto evaluat sau mijloace de transport auto identice ori similare sunt vândute pe teritoriul vamal al Republicii Moldova, cu deducerea costurilor interne, a marjei comerciale și a drepturilor de import. Deducerile se efectuează pe baza unor date obiective și cuantificabile.
46. Metoda valorii calculate, prevăzută la art. 83 din Cod, se aplică atunci când sunt disponibile date privind costurile de producție, profitul și cheltuielile generale aferente.
47. Dacă valoarea în vamă nu poate fi determinată prin metodele prevăzute la art. 80 alin. (1) din Cod, aceasta se determină prin metoda determinării valorii în vamă pe baza datelor disponibile, denumită în continuare metoda de rezervă, în condițiile art. 80 alin. (4) și art. 84 din Cod.
48. În conformitate cu pct. 93¹ din Regulamentul de punere în aplicare a Codului vamal, la aplicarea metodei de rezervă pentru mijloacele de transport auto care au fost în folosință se utilizează prețul uzual stabilit în baza datelor din Catalogul de prețuri al mijloacelor de transport, cu luarea în considerare a mărcii, modelului, anului fabricării, stării tehnice, parcursului și altor caracteristici tehnice relevante. 
49. În cazul în care Catalogul nu conține datele necesare pentru determinarea prețului uzual, valoarea în vamă se determină în condițiile art. 84 din Cod, pe baza datelor disponibile.
50. Documentele, extrasele, capturile de ecran, rapoartele, fotografiile și alte informații utilizate la determinarea valorii în vamă se atașează electronic la DVI.

Capitolul V
Cooperarea administrativă

51. În scopul verificării corectitudinii valorii declarate în vamă, Serviciul Vamal poate recurge la mecanismele de asistență administrativă reciprocă, inclusiv prin solicitarea de informații autorităților vamale străine, în baza acordurilor internaționale și a altor instrumente de cooperare aplicabile.
52. Verificarea prin mecanismele de asistență administrativă reciprocă se efectuează în scopul depistării, prevenirii și combaterii fraudelor de natură vamală și a evaziunii fiscale, manifestate prin declararea unor valori inexacte, utilizarea unor documente false sau incomplete. În cazul constatării unor astfel de abateri, Serviciul Vamal dispune măsurile prevăzute de lege, inclusiv recalcularea drepturilor de import, aplicarea sancțiunilor corespunzătoare și, după caz, sesizarea organelor competente pentru investigarea faptelor.

Capitolul VI
Contestarea deciziei privind valoarea în vamă

53. Decizia privind valoarea în vamă poate fi contestată de declarant, cu cerere prealabilă la aparatul central al Serviciului Vamal, în termen de 30 de zile de la data comunicării acesteia, în condițiile art. 44–46 din Cod.

